เอกสารหมายเลข...............

**ประเพณีสงกรานต์ (วิถีไทย)**

ประเพณีสงกรานต์เป็นประเพณีที่มีคุณค่า สะท้อนวิถีปฏิบัติอันงดงามของไทยในหลายมิติ อาทิ ศาสนา สังคม ความศรัทธา ความเชื่อ ได้แก่ ความกตัญญูต่อผู้มีพระคุณ ความปรารถนาดี ความเอื้ออาทรต่อญาติมิตร มีน้ำใจไมตรีต่อคนทั่วไป รวมถึงการใส่ใจทรัพยากรธรรมชาติ ถือเป็นประเพณีแห่งความ สมัครสมานสามัคคีของครอบครัว ชุมชนและสังคม ในการนี้กรมส่งเสริมวัฒนธรรม กระทรวงวัฒนธรรม ได้เชิญทุกหน่วยงานสืบสานประเพณีสงกรานต์ ประจำปี 2562 ในแบบวิถีไทย เช่น การทำบุญตักบาตรในวันสงกรานต์ สรงน้ำพระพุทธรูปและพระสงฆ์ การรดน้ำผู้ใหญ่ การทำกิจกรรมร่วมกันในวันครอบครัว การก่อเจดีย์ทราย ทำความสะอาดบ้านเรือนหรือร่วมบำเพ็ญประโยชน์ต่อสังคม การแต่งไทยเข้าวัดทำบุญ และกิจกรรมต่าง ๆ ที่ “ไม่ควรทำ” ในประเพณีสงกรานต์ เช่น ไม่ควรดื่มเครื่องดื่มแอลกอฮอล์ในวัดหรือในขณะขับขี่พาหนะ ไม่ควรใช้น้ำสกปรกหรือเล่นสาดน้ำกับผู้อื่นด้วยความรุนแรง ไม่ควรสาดหรือฉีดน้ำใส่พาหนะที่กำลังวิ่ง ไม่ควรใช้ปืนฉีดน้ำแรงดันสูง ไม่ควรแต่งกายส่อไปทางอนาจาร ไม่สุภาพหรือไม่เหมาะ สมแก่กาลเทศะ ไม่ควรจัดการแสดงที่ยั่วยุหรือส่อไปในทางลามกอนาจาร ไม่ควรแสดงกิริยาวาจาก่อกวนหรือชวนทะเลาะวิวาทกับผู้อื่น ไม่ควรเล่นน้ำกับผู้ที่ไม่เล่นด้วยหรือคนไปประกอบกิจธุระ ไม่ควรสอนหรือกระทำสิ่งที่ผิดประเพณีสงกรานต์กับชาวต่างประเทศ เป็นต้น

ทั้งนี้สามารถแจ้งเบาะแสการเล่นน้ำสงกรานต์ไม่เหมาะสมได้ที่ 1765 สายด่วนวัฒนธรรม หรือ 0 3561 5914 สำนักงานวัฒนธรรมจังหวัดอ่างทอง